《送定西侯总戎北征》
明代·程敏政

手提金印下龙荒，九月边城草木黄。随处建牙分战士，刻期舆榇得戎王。

风吹汉月笳声远，霜拂胡云剑气长。拟听玉关驰露布，泰阶那复候天狼。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。